Kommissionens afgørelse

af 9. oktober 2003

om overdragelse til gennemførelseskontorer af forvaltningen af støtte til førtiltrædelsesforanstaltninger inden for landbrug og udvikling af landdistrikter i Republikken Litauen i førtiltrædelsesperioden

(2003/710/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1266/1999 af 21. juni 1999 om samordning af støtten til ansøgerlandene som led i førtiltrædelsesstrategien og om ændring af forordning (EØF) nr. 3906/89(1), særlig artikel 12, stk. 2,

under henvisning til Rådets forordning (EF) nr. 1268/1999 af 21. juni 1999 om fællesskabsstøtte til førtiltrædelsesforanstaltninger inden for landbrug og udvikling af landdistrikter i ansøgerlandene i Central- og Østeuropa i førtiltrædelsesperioden(2), senest ændret ved forordning (EF) nr. 696/2003(3), særlig artikel 4, stk. 5 og 6, og

ud fra følgende betragtninger:

(1) Det særlige program for landbrug og udvikling af landdistrikterne for Litauen (i det følgende benævnt Sapard) blev godkendt ved Kommissionens afgørelse af 27. november 2000(4), senest ændret ved afgørelse af 9. september 2003, i henhold til artikel 4, stk. 5 og 6, i forordning (EF) nr. 1268/1999.

(2) Den litauiske regering og Kommissionen, der handler på Det Europæiske Fællesskabs vegne, undertegnede den 5. marts 2001 den flerårige finansieringsaftale om de tekniske, juridiske og administrative regler for gennemførelsen af Sapard-programmet, senest ændret ved den årlige finansieringsaftale for 2002, der blev undertegnet den 17. februar 2003 og trådte endeligt i kraft den 6. juni 2003.

(3) De litauiske myndigheder har udpeget det nationale udbetalingskontor under landbrugsministeriet til at gennemføre nogle af foranstaltningerne i Sapard. Finansministeriets afdeling for nationale fonde er blevet udpeget til varetage de finansielle funktioner, der skal udøves i forbindelse med gennemførelsen af Sapard-programmet.

(4) På grundlag af individuelle analyser af den nationale og sektorspecifikke kapacitet til at varetage program- eller projektforvaltning, finanskontrolprocedurer og strukturer vedrørende offentlige finanser som fastsat i artikel 12, stk. 2, i forordning (EF) nr. 1266/1999 vedtog Kommissionen beslutning 2001/857/EF af 26. november 2001 om overdragelse til gennemførelseskontorer af forvaltningen af støtte til førtiltrædelsesforanstaltninger inden for landbrug og udvikling af landdistrikter i Republikken Litauen i førtiltrædelsesperioden(5) for så vidt angår visse foranstaltninger i Sapard.

(5) Kommissionen har foretaget en yderligere analyse i henhold til artikel 12, stk. 2, i forordning (EF) nr. 1266/1999 for så vidt angår foranstaltning 5 vedrørende "Skovrejsning på landbrugsjord og forbedring af skovenes infrastruktur" og foranstaltning 8 vedrørende "Teknisk bistand og informations- og reklamekampagner" i Sapard. Ifølge Kommissionen er Litauens gennemførelse af ovennævnte foranstaltninger også i overensstemmelse med artikel 4-6 i og bilaget til Kommissionens forordning (EF) nr. 2222/2000 af 7. juni 2000 om finansielle gennemførelsesbestemmelser til Rådets forordning (EF) nr. 1268/1999 om fællesskabsstøtte til førtiltrædelsesforanstaltninger inden for landbrug og udvikling af landdistrikter i ansøgerlandene i Central- og Østeuropa i førtiltrædelsesperioden(6), senest ændret ved forordning (EF) nr. 188/2003(7), og i overensstemmelse med de minimumsbetingelser, der er fastsat i bilaget til forordning (EF) nr. 1266/1999.

(6) Derfor bør det krav om forhåndsgodkendelse, der er fastsat i artikel 12, stk. 1, i forordning (EF) nr. 1266/1999, fraviges, og det bør overlades til det nationale udbetalingskontor under landbrugsministeriet og finansministeriets afdeling for nationale fonde i Republikken Litauen at forvalte støtten decentralt for foranstaltning 5 og 8.

(7) Da Kommissionens kontrol med foranstaltning 5 og 8 imidlertid er baseret på et system, der endnu ikke er fuldt operationelt med hensyn til alle relevante elementer, bør forvaltningen af Sapard overdrages foreløbigt til det nationale udbetalingskontor under landbrugsministeriet og finansministeriets afdeling for nationale fonde, jf. artikel 3, stk. 2, i forordning (EF) nr. 2222/2000.

(8) Fuldstændig overdragelse af forvaltningen af Sapard kan først overvejes, efter at der er foretaget yderligere kontrol af, at systemet fungerer tilfredsstillende, og efter at der er gennemført eventuelle henstillinger fra Kommissionen om overdragelse af forvaltningen af støtte til det nationale udbetalingskontor under landbrugsministeriet og finansministeriets afdeling for nationale fonde.

(9) Den 14. juli 2003 foreslog de litauiske myndigheder regler for, hvornår udgifter er støtteberettigede, i henhold til artikel 4, stk. 1, i afsnit B i den flerårige finansieringsaftale. Kommissionen skal træffe afgørelse herom -

TRUFFET FØLGENDE AFGØRELSE:

Artikel 1

Kravet i artikel 12, stk. 1, i forordning (EF) nr. 1266/1999 om, at Kommissionen på forhånd skal godkende Republikken Litauens udvælgelse af projekter og indgåelse af kontrakter i forbindelse med foranstaltning 5 og 8, fraviges.

Artikel 2

Forvaltningen af Sapard-programmet overdrages foreløbigt til:

1) det nationale udbetalingskontor (Nacionaline mokejimo agentura) under det litauiske landbrugsministerium, Gedimino pr. 19, LT-2025, Vilnius, Republikken Litauen, der skal gennemføre foranstaltning 5 vedrørende "Skovrejsning på landbrugsjord og forbedring af skovenes infrastruktur" og foranstaltning 8 vedrørende "Teknisk bistand og informations- og reklamekampagner" som defineret i det program for landbrug og udvikling af landdistrikterne, der blev godkendt ved Kommissionens afgørelse af 27. november 2000, senest ændret ved afgørelse af 9. september 2003, og

2) finansministeriets afdeling for nationale fonde, J. Tumo-Vaizganto 8A/2, LT-2600 Vilnius, Republikken Litauen, der skal varetage de finansielle funktioner, som skal udøves i forbindelse med gennemførelsen af foranstaltning 5 og 8 i Sapard-programmet for Republikken Litauen.

Artikel 3

Udgifter i henhold til denne afgørelse er kun berettiget til EF-støtte, hvis modtagerne har afholdt dem fra og med datoen for vedtagelsen af denne afgørelse eller fra og med datoen for vedtagelsen af det instrument, der gør dem berettiget til at modtage støtte til det pågældende projekt, hvis denne dato er senere, med undtagelse af feasibility-undersøgelser og tilknyttede undersøgelser og teknisk bistand og informations- og reklamekampagner, hvor datoen er den 27. november 2000, idet det i alle tilfælde er en forudsætning, at det nationale udbetalingskontor ikke har udbetalt støtten før datoen for vedtagelsen af denne afgørelse.

Artikel 4

Uden at foregribe eventuelle afgørelser om at yde støtte til individuelle modtagere i henhold til Sapard-programmet gælder de regler for, hvornår udgifter er støtteberettigede, som Litauen har foreslået ved brev af 14. juli 2003.

Udfærdiget i Bruxelles, den 9. oktober 2003.

På Kommissionens vegne

Franz Fischler

Medlem af Kommissionen

(1) EFT L 161 af 26.6.1999, s. 68.

(2) EFT L 161 af 26.6.1999, s. 87.

(3) EUT L 99 af 17.4.2003, s. 24.

(4) K(2000) 3329 endelig.

(5) EFT L 320 af 5.12.2001, s. 44.

(6) EFT L 253 af 7.10.2000, s. 5.

(7) EUT L 27 af 1.2.2003, s. 14.